**КЫРГЫЗ РЕСПУБЛИКАСЫНЫН БИЛИМ БЕРҮҮ ЖАНА**

**ИЛИМ МИНИСТРЛИГИ**

**КЫРГЫЗ БИЛИМ БЕРҮҮ АКАДЕМИЯСЫ ЖАНА И.АРАБАЕВ АТЫНДАГЫ КЫРГЫЗ МАМЛЕКЕТТИК УНИВЕРСИТЕТИ**

**Д 13.13.007 Диссертациялык кеңеши**

Кол жазма укугунда

УДК:37:371.3:494.3.-2

**МУРЗАЛИЕВА ЗИНА КОЧЕКОВНА**

**ОРТО МЕКТЕПТЕРДИН VI КЛАССТАРЫНДА АТ АТООЧТУ ОКУТУУНУН ИЛИМИЙ-МЕТОДИКАЛЫК НЕГИЗДЕРИ**

**13.00.02– окутуунун жана тарбиялоонун теориясы менен методикасы (кыргыз тили)**

**Педагогика илимдеринин кандидаты окумуштуулук даражасын**

**изденип алуу үчүн жазылган диссертациянын**

**а в т о р е ф е р а т ы**

**БИШКЕК – 2014**

Диссертациялык иш Кыргыз билим берүү академиясынын Мамлекеттик, расмий жана чет тилдер лабораториясында аткарылды.

**Илимий жетекчи:** педагогика илимдеринин доктору,

профессор Рысбаев Сулайман Казыбаевич

**Расмий оппоненттер:** педагогика илимдеринин доктору,

профессор Чыманов Ж.А.

педагогика илимдеринин кандидаты, доценттин м.а. Карамендеева Ч.Ж.

**Жетектөөчү мекеме:** К.Тыныстанов атындагы Ысык-Көл мамлекеттик университетинин педагогика жана психология, кыргыз тили, адабияты кафедралары.

**Дареги:** Каракол ш., 722200, Абдрахманов көч. – 103.

Диссертациялык иш 2014-жылы 14-мартта саат 13 00 дѳ Кыргыз билим берүү академиясынын жана И.Арабаев атындагы Кыргыз мамлекеттик университетинин алдындагы педагогика илимдеринин доктору (кандидаты) окумуштуулук даражасын изденип алуу боюнча уюштурулган Д 13.13.007 диссертациялык кеңешинин жыйынында корголот.

Дареги: 720040, Бишкек шаары, Эркиндик гүлбагы, 25.

Диссертация менен Кыргыз билим берүү академиясынын илимий китепканасынан таанышууга болот.

Дареги: 720040, Бишкек шаары, Эркиндик гүлбагы,25.

Автореферат 2014 -жылдын 14-февралында таркатылды.

Диссертациялык кеңештин

окумуштуу катчысы, педагогика

илимдеринин кандидаты, доцент Өмүрбаева Д.К.

**ИЗИЛДӨӨНҮН ЖАЛПЫ МҮНӨЗДӨМӨСҮ**

**Изилдөө ишинин актуалдуулугу.** Кыргыз тили – кыргыз элинин улуттук маданиятын, адабияты менен тарыхын, салт-санаасын, үрп-адатын кылымдар бою сактап келди. Учурда өнүгүп-ѳсүп, жалпы улуттук тил катары жетилип, эми мамлекеттик тил укугун алды.

Бүгүнкү күндө кыргыз тилин окутуу методикасы илиминде иштеп чыгууга, тактоого муктаж болгон маселелер арбын экендиги белгилүү. Алардын бири – ат атоочту окутуунун лингводидактикалык негиздерин учур талабына ылайык жаңы технологиялар менен окутуп-үйрѳтүү, маселелери десек жаңылбайбыз.

Ат атоочторду теориялык аспектиден изилдөө боюнча кыргыз окумуштуулары К.Тыныстанов, К.Бакеев, Б.М.Юнусалиев, С.Наматов, К.Токоев, С.Давлетов, Д.Исаев, С.Кудайбергенов, С.Үсөналиев, С.Иманалиев, К.Дыйканов, Б.Үмөталиева, А.Осмонкулов, Б.Өмүралиев, И.Абдувалиев, Т.Садыковдордун бир катар илимий жана методикалык эмгектери бар. Аларда ат атоочтордун тил илиминин морфология бөлүмүндө изилденүүчү, тилдин лексикалык-морфологиялык байлыгын аныктап көрсөтүүчү сөз түркүм экендиги толук таанылган. Морфологиялык жактан өзгөчөлөнүп турган сөз түркүмү болуп саналса да, ат атоочторду жалпы билим берүүчү мекемелерде, орто жана жогорку окуу жайларында окутуп-үйрөтүүдө тактоочу жагдайлары бар.

Ошондуктан, жалпы орто билим берүүчү мектептерде ат атоочту окутуунун методикасынын азыркы учурдагы абалын талдоодо төмөнкүдөй так эместиктер жана карама-каршылыктар бар экендиги белгиленди:

− ат атоочтун сөз түркүмү катары илимий-методикалык жактан атайын системалуу изилдөөгө алынбагандыгы;

− жалпы билим берүүчү мектептерде, педагогикалык орто окуу жайларында ат атоочту окутууда анын аныктамасынын жана маанилик жактан топторго бөлүнүшүнүн алигиче чаржайыт берилип, жөндөлүш өзгөчөлүктөрүнүн такталбагандыгы;

– ат атоочту окутуунун методикасы боюнча фундаменталдуу методикалык эмгектердин жоктугу;

– республикадагы иштеп жаткан алдыңкы чыгармачыл мугалимдердин иш-тажрыйбаларынын изилденбегендиги жана жалпылаштырылбагандыгы;

– ат атоочту окутуунун инновациялык (жаңылануу) технологияларынын иштелбегендиги;

– ат атоочторду жазуу эрежелеринин бир типке салынбагандыгы;

– ат атоочту пайдалануу боюнча окуучулардын оозеки жана жазуу кебинин жардылыгы ж.б.у. сыяктуу маселелерди кошууга болот.

Булардан тышкары, изилдөөнүн актуалдуулугу дагы төмөндөгүдөй маселелердин чечиле электиги менен далилденет: **биринчиден**, ат атоочтун материалдары аркылуу 7-8-класстардагы синтаксистин системалуу курсунда морфологиянын материалдарын синтаксистик негизде окутуу; **экинчиден**, ат атоочту жаңы технологиялар менен окутуу процессин активдештирүү, окуучулардын алган билимдерин, машыгууларын жана көнүгүүлөрүн өркүндөтүү; **үчүнчүдөн**, окуучуларды адабий тилдин нормасында туура сүйлөөгө, орфографиялык жактан сабаттуу жаза алууга көндүмдөрүн калыптандыруу, сабактын активдүү формаларын пайдалануу, машыктыруу ж. б.

Мектептеги окуу процессинде ат атоочту окутуу методикасынын деңгээлин аныктап, андан ары ат атооч боюнча грамматикалык материалдардын негизинде түрдүү заманбап методикалык ыкмаларды колдонуу менен окуучулардын билим деңгээлин өстүрүү эң зарыл маселе болуп эсептелет. Жогорудагы көйгөйлөрдү чечүү тандалып алынган **теманын актуалдуулугунун** далили болуп саналат.

**Диссертациянын темасынын мекемелердин жүргүзгөн илимий-изилдөө иштери менен болгон байланышы:** Изилдөө кыргыз билим берүү академиясынын Мамлекеттик, расмий жана чет тилдер лабораториясынын илимий-изилдөө иштери менен байланышта жүргүзүлдү.

**Изилдөөнүн максаты:**  жалпы билим берүүчү мектептерде ат атоочторду окутуунун азыркы мезгилдин талаптарына ылайык лингвистикалык жана методикалык негиздерин иштеп чыгуу, аларды эксперименттик текшерүүдөн өткөрүү.

**Изилдөөнүн негизги милдеттери:**

1) кыргыз тилиндеги ат атоочтордун теориялык жана илимий-методикалык жактан изилденишин иликтеп-талдоо аркылуу анын окуу программаларында жана окуу китептеринде берилишине тактоо киргизүү;

2) орто мектептерде ат атоочту компетенттүүлүктүн негизинде окуп үйрѳнүүнүн методикалык негиздерин иштеп чыгуу.

3) ат атоочторду окутуу аркылуу окуучулардын теориялык билимдери менен кебин өстүрүүнүн жолдорун, каражаттарын жана коммуникативдик көнүгүүлөр системасын иштеп чыгуу, аны практикада колдонууга сунуштоо;

4) изилдөөдөн алынган жыйынтыктарды педагогикалык эксперименттик сыноодон өткөрүү.

**Изилдөөнүн илимий жаңылыгы жана теориялык маанилүүлүгү:**

Жалпы билим берүүчү мектептеринин VI класстарында ат атоочтун теориялык маселелеринин жана аны окутуунун методикасынын лингвистикалык, педагогикалык жана методикалык негиздери изилденип, методикалык багыттарынын компетенттүүлүктүн негизинде алгач ирет иликтѳѳгѳ алынгандыгы; мектептин окуу программаларында, окуу китептеринде ат атоочтун берилишиндеги мүчүлүш жактары белгиленип, аларды ѳркүндѳтүү жолдорунун аныкталгандыгы; инновациялык (жаңылануу) процесстердин негизинде ат атоочту сөз түркүмү катары жана стилдик максатта окутуу боюнча көнүгүүлөр системасы, методикалык ыкмалары жана каражаттары иштелип чыгып, колдонууга сунуш кылынгандыгы; ат атоочтун материалын синтаксистик негизде, синтаксистин айрым материалдарын морфологиялык негизде окутууну инновациялоонун зарылдыктары көрсөтүлүп, жаңылоонун багыттары такталгандыгы эсептелет.

**Изилдөөнүн практикалык баалуулугу**: Изилдѳѳнүн жыйынтыктары жалпы билим берүүчү орто мектептердин кыргыз тили мугалимдеринин, методисттердин ат атоочту окутуунун конкреттүү методикасы, методикалык ыкмалары менен камсыз кылууга жана алардын кесиптик билимдерин жогорулатууга жардам көрсөтөт; иштелип чыккан илимий-методикалык сунуштар менен жыйынтыктар кыргыз тили боюнча иштелип чыккан окуу программалары жана окуу китептеринин мазмунун өркүндөтүп, мугалимдердин билимин жогорулатууда, күндѳлүк практикада колдонууга болот.

**Коргоого коюлуучу негизги жоболор:**

− негизги сөз түркүмдөрүнүн бири болгон ат атоочту 6-класста окутуунун психологиялык, лингвистикалык жана методикалык такталган негиздери окуучулардын тилдик жана коммуникативдик компетенттүүлүгүн арттырууга каражат болууга тийиш;

– ат атоочту окутуунун инновациялык багытары, сабактын активдүү формалары, көнүгүү жумуштарын жүргүзүүнүн жаңы системалары, жаңы ыкмалары, атоочтор аркылуу кеп өстүрүүдө жетектөөчү багыт болуп саналат;

– орто мектептерде ат атоочторду окутууда интерактивдүү методдорду колдонуу сабактын эффективдүүлүгүн арттырып, окуучулардын кептеринде ат атоочту стилдик жактан туура колдонууга көнүгүүлөрүнө шарт түзөт.

**Изденүүчүнүн жекече салымы:** проблемага тиешелүү илимий жана методикалык адабияттар изденүүчү тарабынан жекече талдоого алынып, корутундулар чыгарылды, изилдөөнүн багыттары өз алдынча аныкталды. Мектепте ат атоочту окутууну инновациялык жактан жаңылоонун зарылдыктары менен багыттары тиешелүү эмгектерге, нормативдик документтерге таянуу менен айкындалды. Ат атоочту окутуунун интерактивдүү жолдору менен каражаттары өз алдынча, жаңыча иштелип чыкты. Натыйжалар изденүүчүнүн катышуусу менен эксперименттик текшерүүлөрдөн өтүп, ага ылайык жалпы ишке толуктоолор киргизилди.

**Изилдөөнүн жыйынтыктарынын тастыкталышы жана практикага киргизилиши(апробациялоо).** Изилдөөнүн натыйжалары боюнча Республикалык илимий-практикалык конференцияларда баяндамалар жасалды. Кыргыз тили жана адабияты мугалимдеринин билимин жогорулатуу курстарында бир нече ирет лекциялар, практикалык сабактар ѳтүлүп, август кеңешмелеринде, республикалык педагогикалык окууларда докладдар окулду. Бишкек шаарынын жана Нарын облусунун Ак-Талаа районунун мектептеринде сунуш кылынган үлгүлөр боюнча сабактар өтүлүп, талкууланды. Бул багытта макала, методикалык сунуштар, сабактын үлгүлөрү жарыяланды.

**Диссертациянын жыйынтыктарынын толук жарыяланышы:** диссертациялык изилдөөнүн негизги натыйжалары менен сунуштары атайын жыйнактарда, илимий журналдарда жарыяланды, конференцияларда баяндамалар окулду. Жарыяланган эмгектердин жалпы саны – 11.

**Диссертациянын көлөмү жана түзүлүшү:** Диссертация киришүүдөн,3 главадан, 7 параграфтан, кортундудан, пайдаланылган адабияттардын тизмесинен жана тиркемелерден турат. Жалпы көлөмү 130 бет.

**Киришүүдө** изилдөөгө алынган теманын актуалдуулугу, максат, милдеттери жана илимий жаңылыгы, практикалык мааниси, коргоого коюлуучу негизги жоболор, изденүүчүнүн жеке салымы, апробациялоо тууралуу маалыматтар берилди.

**Биринчи главада “**Кыргыз тил илиминде сөз түркүмдөрүнүн изилдениши” деп аталып, морфологияда, сөз түркүмдөрүнүн илимий методикалык жактан изилденишине токтолуп, андан кийин ат атоочту окутуунун илимий-методикалык жактан изилдениши, кыргыз тилин окутуунун тарыхында ат атоочтун окуу программаларында жана окуу китептеринде берилиши, бүгүнкү күндө ат атоочту окутуунун теориясындагы жана практикасындагы абалы жана мазмуну каралды.

**Экинчи глава “**Орто мектептерде ат атоочту окутуунун методикалык негиздери” деп аталып, мында орто мектепте ат атоочту окутуунун методикалык шарттары, принциптери менен технологиясы, ат атоочту окутууда методдорду тандоонун жана колдонуунун спецификалык жагдайлары, ат атоочту стилдик максатта окутуунун натыйжалуу ык-жолдору тууралуу сѳз баян берилди.

**Үчүнчү глава “**Ат атоочту окутууда көнүгүүлөр системасын түзүү жана аны практикада колдонуу боюнча педагогикалык эксперименттин жүрүшү” деп аталып, анда окутуунун конкреттүү методдору иштелип чыгып, сунуш кылынды. Окутуунун каражаттары аныкталып, эксперименттик иштердин жүрүшү толук чагылдырылды жана жыйынтыктары берилди.

**Корутундуда** изилдөөнүн негизги натыйжалары чыгарылып, проблема боюнча аткарылуучу келечектүү иштердин багыттары сунушталды.

**ДИССЕРТАЦИЯНЫН НЕГИЗГИ МАЗМУНУ**

“Кыргыз тил илиминде сөз түркүмдөрүнүн изилдениши” деп аталган биринчи главада изилдөөнүн **биринчи милдети** аткарылды.

Анда изилдөө ишибиздин темасына ылайык кыргыз тилиндеги ат атоочтор боюнча теориялык жана илимий-методикалык жактан изилденишин анализдөө, ат атоочту окутуу, окуу программалары менен окуу китептеринде берилишин өркүндөтүүнүн багыттарын белгилөө иш жүзүнө ашырылды.

Ат атооч боюнча алгачкы маалыматтардын бири уйгур тил таануучусу, профессор Имин Турсундун – “Махмуд Кашгаринин “Куттуу билимдин” тили «Улуу мунар – Кутту билим» деген эмгегиндеги грамматикалык өзгөчөлүктөр менен окшоштуктарды төмөндөгүдөй салыштыруусун жолуктурууга болот: «Ат атооч категориясында «хакание» тили менен «кочу идикут» тилинде бири-бирине окшош 6 жөндөмө (атооч, илик, барыш, табыш, жатыш, чыгыш) бар, мүчөлөрү -нын, -ке, -де, -ни, -ден; экинчи окшоштугу: жактама ат атоочторго таандык мүчөсү уланганда эки тилде тең «ң» жана «г» тамгалары экөө биригип, «ң» тыбышы болуп колдонулат». Деги эле ат атооч жөнүндөгү мындай баалуу илимий булактар изилдөө ишибиздин пайдубалын түзүүгө чоң жардам берди.

Бүгүнкү күндө окутуу кыргыз тилинде жүргүзүлгөн мектептерде да кыргыз тилин окутуу методикасы бир топ тактоолорго зарыл. Анын ичинен, фонетикалык, лексикалык, грамматикалык материалдарды окутуу маселелери атайын багыттагы иликтөө иштерине өтө муктаж болуп турган учур. Албетте, морфологиянын эң негизги бөлүмдөрүн окутуунун методикасы азыркы мезгилде аз-аздан ѳркүндѳп келе жатат. Анын бири – ат атоочту окутуунун лингводидактикалык негизи экендиги талашсыз. Бул тема боюнча айрым окумуштуу-методисттердин эмгектери жарыкка чыккан.

Иштѳѳ бир катар авторлор окуу китебинин мурунку т.а., 1980-жылдардагы колдонуудан чыгып калган же окуучуларга терең билим бере албаган, тажатма ыкмалардан арыла алышкан эместиги, аз да болсо жаңы идея, жаңы көз караш менен түзүүгө аракеттенишпегендиги белгиленди. Эрежелер, жаттоого ык алып көнүгүүлөр бир типтүү болуп, окуу китеби мектеп окуучуларынын талабын аткара албагандыгына кѳңүл бурулду.

Натыйжада, кыргыз тилиндеги материалдарды окутууга коюлуп жаткан талаптар менен шайкеш келгендей кылып, программаны кайрадан иштеп чыгуу зарылдыгы коюлгандыгы аныкталды.

**Экинчи милдет** боюнча орто мектептерде ат атоочту компетенттүүлүктүн негизинде окутуунун зарылдыктары жана багыттары аныкталды. Мында аталган теманы Кыргыз Республикасынын «Билим берүү жөнүндөгү» Мыйзамында мамлекеттик стандартта, кыргыз тилин окутуунун концепицясында билим берүүнүн мазмунун жана технологияларын жаңылоо, билимдин сапатынын компетенттүүлүктүн негизинде өркүндөтүү, жакшыртуу билим берүү боюнча мамлекеттик саясаттын стратегиялык багыты катары алынды.

Билим берүүнү компетенттүүлүктүн негизинде модернизациялоо идеясын Е.Я.Коган, В.В.Лаптев, О.Е.Лебедев, Е.А.Ленский, И.Д.Фрумин, Б.Д.Эльконин ж.б. окумуштуулардын эмгектеринен жолуктурабыз.

В.В.Краевский, И.Я.Лернер маданий компетенттүүлүктүн төрт түрдүү тажрыйбасын белгилеген: 1) ар кандай областта акыйкат-чындык жөнүндө билимге ээ болуу тажрыйбасы; 2) ар кандай иш аракеттин белгилүү ыкмаларын аткаруу тажрыйбасы; 3) чыгармачыл иш аракеттеги тажрыйба; 4) объектиге (окуучуга) карата адамдын иш-аракети аркылуу эмоционалдуу, нарктуу мамиле түзүү тажрыйбасы. Бул тажрыйбаларды өздөштүрүү объекттин (окуучунун) турмушка даярдануусуна өбөк болот.

Кыргыз тилин, анын ичинен, ат атооч сөз түркүмүн окутууда жогорудагы талаптарга карата терең билим берүүнү чечүүчү компетенцияларды калыптандыруу - негизги маселе. Ал талаптарды аткарууда окуучунун тилдик маданиятын, практикалык-теориялык жактан алган билимин калыптандыруу үчүн коммуникативдик компетенттүүлүгүн өркүндөтүүгө көңүл бурушубуз зарыл экендигине басым коюлду.

Изилдөөбүздө көңүлдүн борборунда сабак болгондуктан,окутууда сабактын максатын аныктоого кѳп кѳңүл бѳлүндү: Бул багытта окутуунун өзү эле мугалим менен окуучулардын өз ара биргелешип аракеттенүү процесси экенин белгилеген окумуштуу-профессор И.Б.Бекбоевдин эмгектерине таянылды.

Мектептерде инновациялык окутуу жана жаңыча технологияларды, методдорду колдонуу ар бир предметтик мугалимдин алдына коюлган милдет.

Биз дайыма коомдо түзүлгөн сүйлөшүүнүн тигил же бул чөйрөсүнө ылайык функциялдык стилдин бир түрүндө иш алып барабыз. Биздин пикир алышуубуз стилден сырткары болбойт. Ошондуктан ар кандай сүйлөшүүдө стилдик өзгөчөлүктөрдүн, максат-талаптардын, нормалардын болушу объективдүү. Ушу жобого таянып, биз кыргыз тил сабагында ат атоочту стилдик максатта окутуу ыкмаларына кеңири токтолуп, бир нече сабактын үлгүсүн сунуштадык.

Ат атооч сөздөрүн окутуп-үйрөтүүдө турмуштук ар түрдүү кырдаалдарда аларды кепке колдонуунун стилдик өзгөчөлүктөрүн үйрөтүү маанилүү. Айрыкча ал иш ат атооч сөздөрүн колдонуу маданиятын үйрөтүү менен коштолот. Бул тууралуу мугалим ар бир сабакта ылайыгына жараша окуучуга түшүндүрүп, проблемалык суроолорду берип, аларга жооп алып турушу талап кылынат.

Мисалы, эң жөнөкөй, бирок эң керектүү маселе: “СЕН» деп кайрылуу менен “СИЗ» деп кайрылуунун турмуштук-этикалык мааниси менен айырмасы эмнеде?, - деген проблемалык суроонун коюлуусу жана туура чечилүүсү эсептелет.

Ат атоочторду окутуу процессинде проблемалык жагдайларды түзө билүү, проблемалык суроолорду так коё билүү, аларга жооп алууга жетишүү маселеси кеңири изилдене элек.

Ал эми кыргыз тилин окутууга коюлуп жаткан азыркы талаптар боюнча кеп ишмердүүлүктөрүн өркүндөтүү менен бирге эле, окуучуларды өз алдынча ой-жүгүртүп, проблеманы чече билүүгө жетишүүсү керек.

Диссертацияда көнүгүүлөр системасы тууралуу кеңири маалымат берилди. Алар аткаруу шартына, аткаруу ырааттуулугуна жана байланыштуу кебинде ой жүгүртүү менен чыгармачылыгын өстүрүүгө багытталган типтерге бөлүштүрүлдү (Таблицалар 1-2-3).

**1-таблица.(3.1.2-сүрөт)**

Оозеки аткарылуучу

көнүгүүлөр

Аткаруу шартына карата берилген ат атоочтук көнүгүүлөрдүнтүрлөрү

Аралаш тапшырмалуу көнүгүүлөр

Жазуу жүзүндөгү аткарылуучу көнүгүүлөр

Ат атоочтун эрежелерине окуучулардын машыккандыгын, көнүккөндүгүн калыптандыруу, өстүрүү жана өркүндөтүү

**2-таблица.(3.1.3-сүрөт)**

Аткаруунун ырааттуулугун сактаган ат атоочтук көнүгүүлөрдүн түрлөрү

Киришүү көнүгүүлөрү

Көрсөтмөлүү көнүгүүлөр

Бышыктоочу көнүгүүлөр

Кайталоо-жалпылоокөнүгүүлөрү

Чыгармачыл көнүгүүлөрү

Морфологиялык

машыккандыкты

өркүндөтүү,өнүктүрүү жана калыптандыруу

**3-таблица** **(3.1.4-сүрөт)**

Ат атооч боюнча окуучулардын ой жүгүртүү чыгармачылыгын өстүрүү мүнөзүндөгү көнүгүүлөрдүн типтери

Аналитикалык көнүгүүлөр

Аналитикалык-синтетикалык көнүгүүлөр

Синтетикалык көнүгүүлөр

Морфологиялык машыгууларды өркүндөтүү жана өнүктүрүү

Ат атоочтор боюнча окуучулардын билим, билгичтигин жана көндүмдөрүн калыптандыруучу каражат катары аларга сунушталган көнүгүүлөрдүн мааниси зор. Машыктыруучу жана коммуникативдик көнүгүүлөр аркылуу окуучулар даяр кептик материалдарды талдоо, жаңы кептик материалдарды жаратуу, толуктоо, кеңейтүү, улантуу, тандап алуу жана түзүү өңдүү иштерди аткарууга үйрөнүшөт. Көнүгүүлөрдү иштетүү окуу материалдарынын мүнөзүнө, берилген убакыттын көлөмүнө карата жүргүзүлөт.

Ат атоочторду окутуу аркылуу окуучулардын теориялык билимдерин жана кебин өстүрүүнүн жолдорун, каражаттарын жана коммуникативдик көнүгүүлөр системасын иштеп чыгуу аларды сабакта колдонууга сунуштоо ишибиздин **үчүнчү милдети** болду. Андакыргыз тилин окутууда алдыга койгон максаттарына жана сабактын натыйжалуулугун арттырууга жетишүү үчүн мугалим төмөндөгүдөй дидактикалык принциптерди пайдалануусу натыйжалуу боло тургандыгы аныкталды.

Дидактика- мектептерде окутуу теориясын белгилөөчү педагогика илиминин негизги бир бөлүгү. Ошондуктан анын принциби окутуунун, сабак жана тарбиялоонун негизги принциптеринен болуп саналат. Мугалим аталган теманы түшүндүрүп жатканда ал негизги принциптерди өз орду менен колдоно алууга тийиш.

Албетте, мугалим бири – жалпы дидактикалык принциптерге таянат. Бул принциптер бардык сабактарда жетекчиликке алынат.

Экинчиден – жекече предметке таандык принциптер да болот, ал бир гана предметке, б.а. кыргыз тили сабагына тиешелүү чечилет.

Жалпы дидактикалык принциптерге төмөндөгүлөр кирет:

– окутуунун илимийлүүлүк, ырааттуулук, системалуулук принциби;

– теория менен практиканын байланыштуулук принциби;

– көрсөтмөлүүлүк принциби;

– жеткиликтүүлүк (түшүнүктүүлүк) принциби;

– окуучуларга жеке мамиле кылуу принциби.

Ал эми предметке таандык өзгөчөлүгү бар принциптерге: тилди үйрөтүүнүн жана ойлонуу өстүрүүнүн өз ара катыштык принциби;

– кыргыз тил сабагынын мектеп программасына кирген ар түрдүү бөлүмдөрүнүн өз ара ички байланыштуулук принциби (мисалы, морфологиянын орфография менен, синтаксистин пунктуация менен ж.б.);

-тилдик грамматикалык материалдарды үйрөнүүнүн жана адабияттык окууга машыккандыкты өздөштүрүүнүн өз ара байланыш принциби; грамматиканы үйрөтүүнүн жана кептик машыккандыгынын өз ара шартталуу принциби ж.б. кирет.

Окутуунун илимийлүүлүк, системалуулук, ырааттуулук принцибин да ат атоочту мектепте окутууда кеңири пайдалануу натыйжалуу болору диссертациялык иште тастыкталды.

Мындан сырткары, интерактивдүү методдор-окуучулардын тигил же бул тилдик-кептик көрүнүштөр боюнча белгилүү бир билимдерге ээ болгондон кийин, алар боюнча жеке жыйынтык чыгарып, ал боюнча жекече көндүмдөргө ээ болууга багытталган ык-жолдор. Андай методдордун бири катары “Блумдун “ромашкасын” же кластер түздүрүүнү сунуш кылабыз. Окуучулар ат атоочтордун маанисине карай бөлүнүштөрүн гүл түрүндөгү (Блумдун “ромашка гүлү”) сүрөт аркылуу көрсөтүү тапшырмасы берилет. Эгерде окуучулар мындай ыкма менен биринчи жолу иштеп жатышса, мугалим түшүндүрмө берип, окуучулардын активдүү катышуусу менен иштешет. Мындан кийинки тапшырмалар окуучулар тарабынан жупташып, топ болуп, же парталар боюнча бѳлүмүн өз алдынча иштешет. Бул иштин алынуучу натыйжасы төмөнкүдөй болушу күтүлөт.

Ат атооч

Таңгыч

ат атооч

Жактама

ат атооч

Шилтеме

ат атооч

Сурама

ат атооч

Белгисиззз

ат атооч

Аныктама

ат атооч

**1- сүрөт: Блумдун “ромашкасы”**

Ат атоочторго мүнөздүү болгон бул сыяктуу белгилерди камтыган сүрөттөр окуучулар тарабынан иштелип чыгып, класста талкууланып, такталгандан кийин, дептерге көчүрүлүп жазылат. Мындай иш-аракет ат атооч сөздөрүңүн маанилик бөлүнүштөрүн толук өздөштүрүүгө, өздөштүргөндөрдү эсте сактап калууга шарт түзөт. Ошондой эле бул сыяктуу бир нече тапшырмаларды өз алдынча аткаргандан кийин алган билимдерин системалаштырып, жалпылаштырууга окуучулар көнүгө башташат. Ошону менен бирге, окуучулардын берилген маселени, тапшырманы жекече, же топто чечүүгө болгон көндүмдөрү акырындап иштелип чыгат.

Изилдѳѳдѳ ат атоочту окутууда колдонулуучу сабактын активдүү формалаларын иштеп чыгууга айрыкча аракет жасалды. Бул кыргыз тилинин, анын ичинде ат атоочту өркүндөтүлгөн программанын (Б. 2009.) талаптарына ылайык окутууга, ал аркылуу сабактын натыйжалуулугун арттырууга, окуучулардын кызыгууларын өстүрүүгө натыйжада терең билим алууга жардам бермекчи.

Тыянак-сунуштарды, изилдөөдөн алынган жыйынтыктарды корутундулоо, алынган натыйжаларга ылайык илимий-методикалык сунуштарды иштеп чыгуу, анын тууралыгын текшерүү педагогикалык экспериментте сыноодон өткөрүү иш диссертациянын **төртүнчү милдети** болду.

Педагогикалык эксперименттик иштер салтка айланга үч этапта жүргүзүлүп, 2008-2013-жылдары жүзөгө ашырылды. Бул ишке Нарын областынын Ак-Талаа районундагы Б.Календеров, М.Базаркулов, Эргешов атындагы орто мектептер жана Бишкек шаарындагы № 68, № 69, № 85 орто мектептери база катары алынган.

Төмөндө эксперимент учурунда жүргүзүлгөн иш-аракеттердин ар бирине кыскача токтолобуз. Эксперименттик иш-чараларга аталган мектептерден 209 окуучу катышып, 14 мугалими тартылды. Аталган мектептерден экиден текшерүүчү класс жана бирден эксперименттик класс тандалып алынган.

Илимий ишибиздин максаты ат атоочко байланыштуу тилдик грамматикалык көнүгүүлөр, ат атоочту окуучулардын пикир алышуусунда логикалык ойлонууга шарт жаратуучу кырдаалдык көнүгүүлөр, жазуу кебин, сабаттуулугун, ар тараптан калыптандыруучу стилдик максатта колдонууга багытталган көнүгүүлөр, аны менен иштөөнүн ыкмалары, мунун негизинде окуучулардын ат атооч боюнча алган билимдерин бекемдөө жана андан ары өстүрүү жолдорун сунуштоо болгондуктан, эксперменттик иш-чараларда аталган маселелер боюнча алынган жыйынтыктарды текшерүү, тактоо, жалпылоо иштери жүргүзүлдү.

**Аныктоочу эксперимент** 2008-2010-жылдары жүргүзүлдү.Анда төмөндөгү маселелер: ат атоочту окутуу максаттары, милдеттери аныкталып, алар боюнча сыноо тесттери, проблемалуу суроолор, алардын жоопторун талдоо, жыйынтыктоо иштери аткарылды.

**Изденүү этабы** 2009-2010-жылдарды камтыды.Мында төмөндөгү иштер аткарылды: проблеманы теориялык жактан тактоо; практикалык жактан маанисин аныктоо; эксперименттик мектептер менен келишим түзүү; эксперименттик материалдар менен мектептерди толугу менен камсыз кылуу; сыноонун бул этабынын жүрүшү; анын тыянактарын талдоо; алдыдагы максат милдетти белгилѳѳ.

**Жыйынтыктоочу – окутуу этабы.** 2011-2013-жылдарда төмөндөгү маселелер каралды: эксперименттик материалдар, алардын иштелмелери; окутуунун жүрүшү, текшерүү методдору; талдоо, анализдөө; жыйынтыктоочу тестттер: эксперименттик жана текшерүүчү класстардын ѳздѳштүрүүсүнүн жыйынтыктары; сандык жана сапаттык анализдер жалпылоолор, сунуштар.

Ар бир этаптын максаты менен милдеттери, изилдөө методдору жана натыйжалары өз-өзүнчө иштелип чыгып, жакшы жана мүчүлүш жактары, анын себептери, жоюунун жолдору, алдыдагы милдеттер аныкталды.

Эксперименттин аныктоочу этабында төмөндөгүдөй **максаттар** коюлган: орто мектептерде ат атоочторду окутууда лингвистикалык жактан ат атоочтун маанисине карай бөлүнүшүн так ажыратуу; методикалык жактан мектеп практикасында ат атоочту окутуп-үйрөтүүнүн, өздөштүрүүнүн абалын байкоо, ийгилик, кемчиликтерин тактоо.

Аныктоочу этаптын алгачкы максаты боюнча ат атоочторду теориялык аспектиден изилдөө боюнча кыргыз тилчи окумуштуулар Тыныстанов К., Бакеев К., Бактыбаев Ү., Токоев К., Давлетов С., Исаев Д., Кудайбергенов С.,Үсөналиев С., Иманалиев С., Дыйканов К., Үмөталиева Б., Осмонкулов А., Өмүралиев Б., Абдувалиев И., Т.Садыковдордун ж.б. илимий жана методикалык эмгектери талдоого алынып, алар боюнча атайын жыйынтыктар чыгарылды.

Ат атооч боюнча окуучулардын билимин баалоодо жогорудагы кемчиликтердин, айырмачылыктардын дээрлик кездешкендигин байкадык. Тѳмѳндѳ ат атооч боюнча окуучулардын билимин баалоонун багыттары берилди.

**3.1.1.** **Окуучулардын билимин баалоо критерийлери**

|  |  |
| --- | --- |
| **№** | **Критерийлер** |
| 1. | Окуучулардын ат атоочтун бөлүнүшүн так билиши |
| 2. | Эрежеге жараша мисал келтирип, түшүндүрүп бериши |
| 3. | Ат атооч сөздөрдү сүйлөмдөн таап, талдап берүүсү |
| 4. | Ат атооч сөздөрдү колдонуп, сүйлөм түзө алышы |
| 5. | Ат атооч сөздөрдүн стилдик маанисин туура түшүнүп, тексттеги сүйлөмдөрдү байланыштыруучу ролун талдай билиши |

Ат атооч боюнча эмгектерди окуп-үйрөнүү аркылуу жана окуучулардын ат атоочтор боюнча алган билимдерин талдоо системалоо аркылуу тиешелүү жыйынтыктар чыгарылды.

Эксперименттик иш-аракеттердин экинчи максатыметодикалык жактан мектеп практикасында ат атоочту окутуп-үйрөтүүнүн, абалын байкоо, ийгилик, кемчиликтерин тактоо болду.

Бул этаптагы иштер 2010-2012-окуу жылында жогоруда аталып ѳткѳн Нарын областынын Ак-Талаа районундагы Н.Жыргалбекова, Б.Календеров, М.Базаркулов, М. Эргешов атындагы орто мектептерде жана Бишкек шаарындагы №68, №69 мектеп-гимназия окуу-тарбия комплексттеринин, № 85 орто мектебинин 6-класстарында жүргүзүлдү.

Бул иште конкреттүү милдеттер коюлуп, ат атоочторду орто мектептин VI класстарында окутуп-үйрөтүүнүн алгылыктуу жана натыйжалуу ык-жолдорун аныктоо, окутуунун ийкемдүү каражаттарын табуу менен аларды сабак процессинде колдонуунун технологиясын иштеп чыгып, изилдөөнүн илимий божомолун түзүү жумуштары жүрдү.

**Эксперименттин изденүү этабы** 2009-2010-жылдары Бишкек шаарынын жана Нарын областынын Ак-Талаа районунун орто мектептеринде жүргүзүлдү (катышуучулардын саны 5-таблицада берилген).

**3.1.2. Экспериментке катышкан мектептердин жана окуучулардын саны**

|  |  |  |  |  |
| --- | --- | --- | --- | --- |
|  | **Келишим түзүлгөн мектептердин жалпы саны** | **Катышкан мектептердин саны** | **Жалпы окуучулардын саны** | **Катышкан окуучулардын саны** |
| 1 | 2 | 3 | 4 | 5 |
| Ак-Талаа району боюнча | 4 | 4 | 107 | 105 |
| Бишкек шаары боюнча | 3 | 3 | 102 | 101 |
| **Баары** | **7** | **7** | **209** | **206** |

Коюлган максат-милдеттердин өтөөсүнө чыгуу үчүн окуучулардын билимдерин жана практикалык машыгууларын өркүндөтүү багытында окутуу экспериментин өткөрүү үчүн төмөнкүдөй эксперименттик материалдар түзүлдү: ат атооч боюнча окуучулардын теориялык билимин текшерүү мүнөзүндөгү анкеталык суроолор (ат атоочтун ар бир түрүнө ылайык 25 ден анкеталык теориялык мүнѳздѳгү тапшырмалар; ат атооч темасына ылайык окуучулардын практикалык көндүмдөрүн текшерүүгө ылайык 25 анкеталык жана ат атоочтун ар бир түрүнө 25 ден тесттик тапшырмалар түзүлдү.

Мындан сырткары тесттик суроолор, логикалык-проблемалык суроолор жана таблицалар сунушталды.

Адегенде, окуучуларга жаңы технологиялар боюнча сабактар өтүлдү. Ошол процесске чейин окуучулардан окутуунун жаңы технологиялары боюнча канчалык деңгээлде тааныш экендиги тууралуу маалымат алуу үчүн тест алынган. Анын натыйжасы төмөнкүдөй болду:

**3.2.3. Текшерүүчү эксперменттин жыйынтыгы**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| № | **Мазмуну** | Начар деңгээлде | | Жеткиликтүү деңгээлде | | | Жогорку деңгээлде | |
| Тайпалар (%) | | | | | | |
| Тек. | Экс. | Тек. | Экс. | Тек. | | Экс. |
|  | Инсерт | 12 | 5 | 71 | 74 | 17 | | 21 |
| 2 | Кластер | 9 | 3 | 64 | 69 | 27 | | 28 |
| 3 | Сынчыл ойлор | 10 | 6 | 76 | 79 | 14 | | 15 |
| 4 | Венндин диаграмма | 5 | 2 | 66 | 67 | 29 | | 31 |
| 5 | Блумдун таксономиясы | 13 | 7 | 60 | 63 | 27 | | 30 |

**Жыйынтыктоочу эксперимент** 2011-2013-окуу жылында жогоруда аталган мектептерде жүргүзүлдү.

**Эксперименттин** **максаты**  ат атоочторду окутуу боюнча биз иштеп чыккан жолдордун, сунуш кылган каражаттардын окуучулардын өздөштүрүүсүнө жана өз кебинде колдонууларына канчалык деңгээлде өбөлгө түзүп, көмөк көрсөткөндүгүн аныктоо болду. Ал үчүн окуучулардын мурун, эксперименттик иш-чараларга катышкан, биз өткөн сабак-тренингдерге катышып, бир нече аңгемелешүүлөрдөн өтүп, салттуу жана сунуш кылынган үлгүдөгү сабактарды өткөн мугалимдерге кайрадан суроолор берилип, жооптор алынды.

Алынган жоопторду үйрөнүү, талдоо, жалпылаштыруу жана биз менен кызматташтыкта болгон кыргыз тилчи мугалимдеринин ат атоочторду окутууга карата болгон мамилелери менен түшүнүктөрүндө бир кыйла өзгөрүүлөр болуп, окутууга карата инновациялык жолдорду, каражаттарды колдонууга түшүнүү жана кызыгуу менен мамиле кылгандары айкын көрүндү. Ошондой эле бардык иш-аракеттер боюнча мониторинг өткөрүлдү. Изилдөөнүн максатына ылайык окуучулардын ат атоочторду билип-түшүнүү, талдай алуу деңгээлдерине көңүл бурулуп, андагы билим сапатынын жыйынтыгы төмөнкүдөй болду:

**3.2.4.**  **Билим сапатын аныктоочу текшерүү иштеринин жыйынтыгы**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Мектептин аты** | **Класстын түрү** | **Окуучулар-дын саны** | | **Баасы** | | | | **Көрсөткүчү** | |
| **Баа-ры** | **Ка-тыш- каны** | **5** | **4** | **3** | **2** | **% сапаты** | **% өздөштүр-бөгөнү** |
| Н.Жыргалбекова ат. ОМ, Ак-Талаа р-ну | **эксп** | 30 | 30 | 8 | 14 | 6 | 2 | 73,3% | 26,7% |
| **текш** | 27 | 27 | 3 | 15 | 7 | 2 | 66,7% | 33,3% |
| Б.Календеров ат. ОМ, Ак-Талаа р-ну | **эксп** | 26 | 25 | 7 | 12 | 6 | - | 76% | 24% |
| **текш** | 26 | 24 | 2 | 14 | 6 | 2 | 66,6% | 33,4% |
| Базаркулов ат. ОМ, Ак-Талаа р-ну | **эксп** | 28 | 28 | 9 | 12 | 7 | - | 75% | 25% |
| **текш** | 24 | 24 | 3 | 13 | 7 | 1 | 66,7% | 33,3% |
| Эргешов ат. ОМ, Ак-Талаа р-ну | **эксп** | 23 | 23 | 6 | 11 | 6 | - | 73,9% | 26,1% |
| **текш** | 25 | 24 | 4 | 11 | 9 | - | 62,5% | 37,5% |
| А.Осмонов атын. ГОТКМ, Бишкек шаары №68 | **эксп** | 32 | 32 | 8 | 16 | 8 | - | 75% | 25% |
| **текш** | 32 | 30 | 5 | 15 | 9 | 1 | 66,7% | 33,3% |
| Т.Сатылганов ат. №69 ГОТКМ,  Бишкек шаары | **эксп** | 25 | 25 | 9 | 10 | 6 | - | 76% | 34% |
| **текш** | 27 | 27 | 4 | 15 | 7 | 1 | 70,3% | 29,7% |
| № 85 ОМ,  Бишкек шаары. | **эксп** | 45 | 43 | 16 | 15 | 9 | 3 | 72,1% | 27,9% |
| **текш** | 47 | 46 | 8 | 21 | 12 | 5 | 63,1% | 36,9% |
| **Жыйынтыгы** | **эксп** | **209** | **206** | **63** | **90** | **48** | **5** | **74,3%** | **25,7%** |
| **текш** | **208** | **202** | **29** | **104** | **57** | **12** | **65,8** | **34,2** |

Таблицада көрүнүп тургандай, окуучулардын билиминин сапаты 85% түзсө, кийинки өздөштүрбөгөндөрдүн көрсөткүчү 15% ча албады. Бул көрсөткүчкө “3” жана “2” алгандар менен кошо сабакка келбей калгандар да киргизилди. Анткени сабакка келбей калган балдар дагы бул теманы өздөштүрбөй калды деп эсептелди. Жыйынтыктап айтканда, бардык иш-аракеттердин натыйжасында экспермент иштери жыйынтыкталды.

Изилдөөнүн жыйынтыгында изилдөөгө коюлган илимий божомолдорубуз туура экендиги ырасталды. Эксперименттин натыйжасында тиешелүү илимий-методикалык сунуштар иштелип чыкты.

**ИЗИЛДӨӨНҮН НЕГИЗГИ ЖЫЙЫНТЫКТАРЫ**

1. Кыргыз тилиндеги ат атточтор тууралуу алгачкы илимий маалымат 1934–жылы жарык көргөн Касым Тыныстановдун“Кыргыз тилинин морфологиясы” деп аталган V–VI-класстарга арналган окуу китебинде берилген. Окуу китебиндеги материалдар бүгүнкү күнгө чейин кыргыз морфологиясынын негизин түзүп, кийинки изилдөөлөрдө толукталып, айрым терминдер такталып келе жатат.

Морфологияга, анын ичинде кыргыз тилиндеги ат атоочторго кайрылып, изилдөө иштерин жүргүзгөн К.Тыныстанов, К.Бакиев, С.Кудайбергенов, С.Давлетов, И.Абдувалиев, Т.Садыков ж.б. тилчи–окумуштуулардын эмгектерин бөлүп көрсөтүүгө болот. Ошол эле учурда кыргыз тилиндеги ат аточторду изилдөө, негизинен грамматикалык алкакта жүргүзүлүп, аларды семантикалык, стилистикалык, функционалдык жана текст түзүүчүлүк өзгөчөлүктөрү али толук изилдене элек.

Ал эми, ат атоочту окутуунун методикасына багытталган алгачкы көлөмдүү чыккан эмгек 1951-жылы аттуу профессор К.К. Сартбаевдин ”Кыргыз тилин окутуу методикасы” окуу куралы болуп эсептелет. Бул эмгектин 6-басылышы 1978-жылы жарык көрүп, ат атоочту окутуунун жалпы маселери тууралуу пикирлер берилген.

Ошондой эле, 1970-жылы жарык көргөн эмгек С.Кудайбергеновдун “Ат атоочту окутуунун кээ бир маселелери” деген аталыштагы, чакан 72 беттик көлөмдөгү китебин көрсөтүүгө болот. Анда ат атоочтун мүнөздүү белгилерин, бөлүнүштөрүн окутуу боюнча практикалык сунуштар айтылган.

Ат атоочту окутуунун бир катар олуттуу 1975-жылы жарык көргөн С.Үсөналиевдин “Кыргыз тилин окутуунун методикасы” аттуу окуу куралында да каралып, анда эки маселеге, ат атоочтун бөлүнүшү менен анын жөндөлүшүнө токтолгон. Кийинки кыргыз тилин окутуунун методикасына арналган эмгектердин ичинде ат атоочту окутуунун методикасына кайрылгандары болгон эмес.

Орто мектепте ат атоочту окутуунун методикасындагы эмгектердин дээрлик бардыгында анын грамматикалык мүнөздөмөсү тууралуу маалымат берүүгѳ айрыкча басым коюлуп, окуучулардын кеп ишмердүүлүктөрүн өркүндөтүүдөгү орду менен мааниси, аларды ушул өңүттөн окутуунун медодикасы иштелип чыккан эмес.

Ушулардан улам, кыргыз тили жана кыргыз тилин окутуунун методикасы илиминдеги жогорудагы көрүнүш ат атоочтордун окуу программалары менен окуу китептеринде берилишин теориялык маалыматтар менен гана чектелишине алып келген.

2. Бүгүнкү күндө ат атоочторду орто мектепте окутууну инновациялоонун зарылдыктары төмөнкүлөр болуп саналат:

**-** кыргыз тилин окутуунун негизги максаты окуучулардын кеп ишмердүүлүктөрүн өркүндөтүү болгондуктан, бул талапты ат атоочтун грамматикалык мүнөздөмөсүн окутуу менен аткарууга мүмкүн эмес;

– ат атоочтор лингвистикалык аспектиден эмес, практикалык аспектиден окутулушу зарыл;

– ат атоочторду коммуникативдик негизде окутуунун биз сунуш кылган методикалык негиздерин алгылыктуу жана натыйжалуу экендигин эксперименттик текшерүүлөр аркылуу тастыкталды;

– ат атоочторду окутуу-үйрөтүү иштери, толугу менен окуучулардын кеп ишмердүүлүктөрүн өркүндөтүүгө багытталууга тийиш, ал үчүн сунуш кылынган сабактын активдүү формалары, оозеки жана жазуу формасында жүргүзүлүүчү көнүгүүлөр системасын ыраттуу колдонуу менен окутууну коммуникативдик компетенттүүлүктү өнүктүрүүгө багыттоо азыркы талап болуп эсептелет.

1. Ат атоочту компетенттүүлүккө негиздеп окутуу иштерин уюштуруу аларды окутуунун жалпы дидактикалык жана методикалык принциптерин аныктап-тактоодон башталышы шарт. Изилдөөдө бул принциптер аныкталып, практикада пайдаланууга сунуш кылынды жана анын натыйжалары сыноодон кѳрүндү.
2. Ат атоочту окутуу боюнча кийинки изилдөөлөрдө алардын стилдик максатта колдонулушу тереңдетилип, ат атоочтун функционалдык жана текст түзүүдөгү кызматтарын аныктап, аларды окутуунун методикасын ѳркүндѳтүп иштеп чыгуунун зарылдыгын белгилемекчибиз.

**ПРАКТИКАЛЫК СУНУШТАР**

Изилдөөдөн алынган жалпы жыйынтыктардан, чыгарылган корутундудан улам, төмөнкүдөй практикалык сунуштарды иштеп чыктык:

− Республиканын жалпы билим берүүчү мектептеринин 6-класстарында ат атоочту окутуу лингвистикалык, педагогикалык жана методикалык илимдердин соңку жетишкендиктерине таянып, бул багыттагы аткарылуучу жаңы идеялардын, табылгалардын жана методикалык багыттардын компетенттүүлүккө негизделиши бүгүнкү күндүн талабы экендигин толук аңдап-билүүбүз абзел;

– мектептин окуу программаларында, окуу китептеринде ат атоочтун берилиш мазмуну практикалык талаптар менен толукталышы зарыл;

– азыркы учурдагы жаңы көз караштардын, жаңы идеялардын, инновациялык (жаңылануу) процессинин негизинде ат атоочту сөз түркүмү катары жана стилдик максатта окутуу боюнча көнүгүүлөр системасын колдонуу сабактын натыйжалуулугун арттырат;

– ат атоочтун материалын синтаксистик негизде, синтаксистин айрым материалдарын морфологиялык негизде окутууну алгылыктуу деп эсептейбиз;

– ат атоочту окутуунун инновациялык (жаңылануу) процесси, сабактын активдүү формалары, көнүгүү жумуштарын жүргүзүүнүн жаңы системалары, аларды аткаруунун жаңы ыкмалары, ат атоочтор аркылуу кеп өстүрүүдө жетектөөчү милдетти аткаруусу зарыл деген ойдобуз. Бул багытта методикалык эмгектер жарыялануусу жана ЖОЖдор менен мектептерде окутуу ушул багыттарда жүргүзүлүүсү мезгил талабына ылайык келет.

**Изилдөөнүн негизги жыйынтыктары төмөнкү эмгектерде чагылдырылды:**

1. **Мурзалиева З.К.** Ат атоочту мектепте окутуунун технологиялары [Текст] / З.К. Мурзалиева // КББАнын кабарлары, 2009. - №1 (9). - 96-102-бб.
2. **Мурзалиева, З.К.** Обратная связь и ее роль в учебном процессе [Текст] /З.К. Мурзалиева // Русский язык и литература в школах Кыргызстана, 2010. - №3. – С. 40-42.
3. **Мурзалиева З.К.** Ат атоочту окутууда адептик маданиятты калыптандыруу. – [Текст] / Рысбаев С.К, З.К.Мурзалиева. – И.Арабаев атындагы КМУнун жарчысы, 2010. - №3. – 190-193-бб.
4. **Мурзалиева З.К.** Кыргыз тилин экинчи тил катары окутууда баалоо процесси [Текст] / З.К.Мурзалиева // И.Арабаев атындагы КМУнун жарчысы, 2010. - №3. – 163-165-бб.

**5. Мурзалиева З.К.** Ат атоочту кыргыз мектептеринин 6-классында компетентүүлүк негизде окутуунун усулдары [Текст] / З.К.Мурзалиева // КББАнын кабарлары, 2010. – 4 (12). – 371-373-бб.

**6. Мурзалиева З.К.** Ат атоочту стилдик максатта окутуу боюнча сабактын иштелмеси [Текст] / З.К.Мурзалиева // Вестник Иссык-Кульского университета, 2010. – 28. – С.107-111.

**7. Мурзалиева З.К.** Интерактивные методы на уроках кыргызского языка в русской школе при изучении местоимений [Текст] // З.К.Мурзалиева // Русский язык и литература в школах Кыргызстана, 2011. - №1. – С.22-27.

**8. Мурзалиева З.К.** Ат аточту максаттуу окутуу [Текст] // З.К.Мурзалиева // Ош мамлекеттик университетинин жарчысы, 2011. - №4. – 47-51-бб.

**9. Мурзалиева З.К.** Орто мектептерде ат атоочту окутуунун принциптери жана методдору [Текст] / З.К.Мурзалиева //КББАнын кабарлары, 2012. - №1. – 48-54-бб.

**10. Мурзалиева З.К**. Ат атоочту окутууда колдонулуучу машыктыруучу көнүгүүлөр [Текст] / З.К.Мурзалиева // КББАнын кабарлары, 2012.–№4.42-46-бб.

**11. Мурзалиева З.К.** Кыргыз тили, адабиятынан деңгээлдик тесттер жана суроо-тапшырмалар менен иштөө технологиялары [Текст] / Рысбаев С.К, З.К.Мурзалиева // КББАнын кабарлары, 2012.- №4. 10-14-бб.

**Мурзалиева Зина Кочековнанын “Орто мектептердин VI класстарында ат атоочту окутуунун илимий-методикалык негиздери” аттуу темадагы 13.00.02– окутуунун жана тарбиялоонун теориясы менен методикасы (кыргыз тили) адистиги боюнча педагогика илимдеринин кандидаты окумуштуулук даражасын изденип алуу үчүн жазылган диссертациялык изилдөөсүнө**

**РЕЗЮМЕ**

**Түйүндүү сөздөр:** кыргыз тили, сөз түркүмдөрү, фонетика, лексика, морфология, ат атооч, кеп өстүрүү жолдору, илимий-методикалык негиздери, коммуникативдик багыт, көнүгүүлөр системасы, интерактивдүү ыкмалар, инсерт, кластер, Венндин диаграммасы, Блумдун таксономиясы, силабус.

**Изилдөөнүн объектиси:** орто мектептердин VI класстарында кыргыз тили сабактарында ат атоочту окуп-үйрѳнүү процесси.

**Изилдөөбүздүн максаты:** жалпы билим берүүчү мектептерде ат атоочторду окутуунун азыркы мезгилдин талаптарына ылайык лингвистикалык жана илимий-методикалык негиздерин иштеп чыгуу менен аларды эксперименттик текшерүүдөн өткөрүү.

**Изилдөөнүн методдору:** илимий изилдөөлөрдү теориялык-методологиялык жактан талдоо; нормативдик документтерди иликтѳѳ, жалпылоо педагогикалык байкоо, тестирлөө, аңгемелешүү, алдыңкы мугалимдердин тажрыйбаларын үйрөнүү, анализ, синтез, педагогикалык эксперимент ж.б.

**Изилдөөнүн илимий жаңылыгы:** республиканын жалпы билим берүүчү мектептеринин VI класстарында ат атоочту окуп үйрөнүүнүн теориялык маселелеринин жана аны окутуу методикасынын лингвистикалык, жана методикалык негиздерин системалуу изилдөөгө алынышы, бул багыттагы жаңы идеялардын, табылгалардын жана методикалык ыкмалардын компетенттүүлүктүн негизинде чечмелениши.

Ат атоочту сөз түркүмү катары жана стилдик максатта окутуу боюнча көнүгүүлөр системасы, методикалык ыкмалары жана каражаттары иштелип чыгып, практикада колдонууга сунуш кылынышы.

**Изилдөөнүн практикалык мааниси:** жалпы билим берүүчү орто мектептердин, жогорку жана атайын орто окуу жайларынын кыргыз тили мугалимдерин, методисттерди ат атоочту окутуунун конкреттүү методикасы, методикалык ыкмалары менен камсыз кылууга жана алардын кесиптик билимдерин жогорулатууга жардам көрсөтөт; иштелип чыккан илимий-методикалык сунуштар жана жыйынтыктар кыргыз тили боюнча иштелип чыккан окуу программалары менен окуу китептеринин мазмунун байытууда пайдаланылат.

**РЕЗЮМЕ**

диссертационного исследования Мурзалиевой Зины Кочековны на тему: “Научно-методические основы обучения местоимениям в VI классах средней школы” на соискание ученой степени кандидата педагогических наук по специальности 13.00.02 – теория и методика обучения и воспитания (кыргызский язык).

**Ключевые слова:** кыргызский язык, местоимение, части речи, фонетика, лексика, морфология, пути развития речи, научно-методические направления, коммуникативное направление, система упражнений, интерактивное направление, инсерт, кластер,критический мышление, диаграмма Венна, таксономия Блума.

**Объект исследования**: обучение местоимениям в процессе обучения кыргызскому языку в средней школе.

**Цель исследования**: разработка лингвистических и научно-методических основ обучения местоимениям в общеобразовательных школах согласно современным требованиям и их экспериментальная апробация.

**Метод исследования:** теоретико-методологический анализ исследований; изучение нормативных документов, педагогическое наблюдение, тестирование, собеседование, изучение опыта передовых учителей, анализ, синтез, педагогический эксперимент и др.

**Научная новизна исследования**: определение на компетентностной основе новых идей, находок и методических направлений теоретических вопросов и методики обучения местоимениям, исследуемых в данном направлении и основанных на лингвистической, педагогической и методической науках, в VI классах общеобразовательных школ республики.

Разработка и предложение в практику системы упражнений, методических приемов и средств обучения местоимениям в качестве части речи и в стилистических целях.

**Практическая значимость исследования**: выводы исследования и разработанные научно-методические рекомендации окажут помощь в обеспечении конкретной методикой и методическими приемами преподавателей общеобразовательных средних школ, высших и средне-специальных учебных заведений и методистов по кыргызскому языку и повышении их квалификации; также они могут использоваться при обогащении содержания разрабатывающихся учебных программ и учебников по кыргызскому языку.

**Resume**

**to dissertation of Murzalieva Zina Kochekovna on "Methodological bases for teaching pronouns in 6th grade high school" for the degree of candidate of pedagogical sciences, specialty 13.00.02 - Theory and teaching and education (Kyrgyz language).**

**Key words:** Kyrgyz, pronouns, parts of speech, phonetics, vocabulary, morphology, the development of speech, scientific and methodological direction, communicative focus, exercises, interactive direction.

**The object of research:** teaching pronouns in learning Kyrgyz language at high school.

**Objective:** to develop linguistic and methodological bases for teaching pronouns at secondary schools according to modern requirements and experimental testing.

**The method of research:** theoretical and methodological analysis of research, the research of regulatory documents, pedagogical supervision, testing, interviewing, studying the experience of leading teachers, analysis, synthesis, and other educational experiments

**The scientific novelty:** determination of competence on the basis of new ideas, findings and methodological areas of theoretical issues and methods of teaching pronouns investigated in this direction, and based on the linguistic, pedagogical and methodological sciences, in the 6th grade schools of the country.

Develop and offer the practice of exercises, teaching methods and learning tools pronouns as part of speech and stylistic purposes.

**Practical implications:** conclusions of research and worked out scientific – methodological guidelines will assist in providing specific methodology and instructional techniques to teachers in general secondary schools, higher and secondary specialized educational institutions and curriculum for Kyrgyz language and improve their skills, they can be used for enriching content, develop training programs and manuals in Kyrgyz language.